  Майя Бывальцева Удмурт кылъя электрон учебникъёс Россиын устоосыз пӧлы шедизы. 30-тӥ гудырикошконэ пресс-конференциын со сярысь ивортӥз Удмуртиысь дышетонъя но тодосъя министр Игорь Белозёров. Солэн верамезъя, кӧня ке ар талэсь азьло удмурт кылын учебникъёсъя сюлмаськонъёс кылдытӥзы: соос асьме элькунын потылӥзы бере, дышетонъя но тодосъя министерствоен ӵектэм пособиосын федерал списоке шедьыны уг быгато вал. Таяз арын лицензированиез йылпумъяны луиз. «Асьме электрон книгаос понна туж сюлмаськимы, но соос Россиын устоосыз пӧлы шедизы», — пусйиз Белозёров. Списоке шедён понна луыны кулэ вал «быдэс линия» — учебник 1-тӥ класслы гинэ ӧвӧл, 1-тӥ классысен 4-тӥ классозь сериен луыны кулэ. Покчи классъёслы «Удмурт кыл» учебникъёслэн линизы экспертизаез ортчиз но умой дунъет басьтӥз. «Лыдӟон книга» но «Ӟеч-а, бур-а, удмурт кыл» учебникъёсты эскерон азьланьтӥське. «Удмуртия» книгапоттоннилэн валтӥсь редакторез Георгий Грязев верамъя, пиналъёсты дышетон пособиослы туж чурыт куронъёс. «Учебник ГОСТ-ъёслы но санитарной куронъёслы но эсэпъёслы тупаны кулэ: пуштросэз сяна, буёлъёсыз, шрифтэз, букваосыз, туспуктэмъёс… Со сяна, книга Тодосъя академилэсь, Россиысь книга поттӥсьёслэн союззылэсь но улосвыллэсь экспертизазэ ортчыны кулэ», — вераз Грязев. Дышетсконниослы улосвыл учебникъёсты но пособиосты сётыны, озьы ик соосты поттон понна, 2016-тӥ арын Удмуртилэн коньдэтысьтыз 8 миллион манет висъямын. Россиысь дышетонъя но тодосъя министерстволэн пуктэмезъя, удмурт кылъя но литературая учебникъёслы эрикрадэз вань «Удмуртия» книгапоттонилэн гинэ (Печатья но калыке ивортодэт вӧлмытонъя агентстволэн удысэт ужъюртэз). Учебникъёсты эскерон солэн кичӧлтэмезъя но солэн коньдонэныз гинэ ортчытӥське. Тегъёс: Дышетон Удмуртия пиналъёс школаос удмуртъёс удмурткыл  